# Poupou mo e tokoni pa‘anga ‘e ala ma‘u atu

‘Oku tukupā ‘a e Pule‘anga ‘o Kuinisilani´ ke ‘oatu ‘a e tokoni pa‘anga fakavavevave mo hokohoko ‘i he hili ha fakatamaki fakanatula ki he kakai´ pea mo e ngaahi komiuniti´ kuo uesia.

‘E malava ke fakahoko ha kole tokoni ki ha ngaahi kautaha ngāue tokoni tāutaha´ kapau ‘oku fiema‘u tokoni hangē ko e mataotao he veteki ‘o e ngaahi palopalema´ (counsellor), ngaahi me‘a‘ofa koloa nāunau mo e ngāue tokoni´, tokoni nāunau koloa´ mo e ngāue tokoni ki he fale nofo‘angaˊ.

‘E toe ma‘u atu mo e tokoni pa‘anga fakafou mai ‘i he Potungāue ki he Ngaahi Komiuniti´, Malu ‘a e Fānau´ mo e Ngāue Tokoni ki he kau Faingata‘a‘ia´(Department of Communities, Child Safety and Disability Services) ma‘anautolu kuo uesia ‘i ha fakatamaki fakanatula ‘o ‘ikai malava ke faitokonia kinautolu faka‘iate kinautolu pē.

**Tokoni Pa‘anga Fakavavevave ka hoko ha faingata‘a‘ia**

Ko e tokoni pa‘anga ko‘eni´ ‘oku fakatefito ia ki he ngaahi fiema‘u mahu‘inga faka‘aho´, kau ai ‘a e me‘atokoni´, vala´, ngaahi faito‘o´ pe nofo‘anga fakataimi´. Ko e totongi ‘oku $180 ki he toko taha pe a‘u ki he $900 ki ha fāmili ‘oku toko 5 pe lahi ange.

**Tokoni Pa‘anga Fakavavevave ka hoko ha faingata‘a‘ia — Ngaahi Ngāue Mahu‘inga**

Ko e tokoni pa‘anga ko‘eni´ ‘oku fakataumu‘a´ ia ki he kakai kuo uesia hangatonu ‘aki ‘a e mole ‘o e taha pe lahi ange ‘i he ngaahi ngāue mahu‘inga´ (hangē ko e ‘uhila, kasa, vai pe fakatafe) ‘o lahi hake he ‘aho ‘e nima´ pea koe‘ūhi´ ko‘enau faingata‘a‘ia ‘oku ‘ikai ke nau malava ‘o faitokonia kinautolu faka‘iate kinautolu pē. Ko e totongi ko e $150 ki he tokotaha pe a‘u ki he $750 ki ha fāmili ‘oku toko 5 pe lahi hake.

**Tokoni Fakapa‘anga Ki He Ngaahi Koloa Mahu‘inga ‘i ‘Api´**

Ko e tokoni pa‘anga ko‘eni´ ‘oku sivi ‘ete pa‘anga hū mai´ pea ‘oku fakataumu‘a´ ia ke tokoni‘i ‘a e kakai ‘oku ‘ikai ke mālu‘i pe ‘oku ‘ikai ke lava ‘o ‘eke ha mālu‘i, ke tokoni ki hono fetongi pe monomono ‘o e ngaahi nāunau ‘oku maumau he ‘api nofo‘anga´. Ko e tokoni fakapa‘anga ko‘eni´ ‘oku ‘oatu ia ‘o a‘u hono mahu‘inga´ ki he $1765 ki he toko taha lahi´ pea a‘u ki he $5300 ki ha ongo mātu‘a/fāmili.

**Tokoni Fakapa‘anga ki he fa‘unga ‘o e Fale´**

Ko e tokoni fakapa‘anga ko‘eni´ ‘oku sivi ‘ete pa‘anga hū mai´pea ‘oku fakataumu‘a´ ia ke tokoni‘i ‘a e kakai ‘oku ‘ikai mālu‘i fakapa‘anga honau ‘api nofo‘anga´ ke monomono honau ngaahi ‘api mei ha maumau ne hoko ‘i ha fakatamaki fakanatula´. Ko e tokoni fakapa‘anga ko‘eni´ ‘oku ‘oatu ia ‘o a‘u hono mahu‘inga´ ki he $10,995 ki he toko taha pea a‘u ki he $14,685 ki ha ongo mātu‘a/fāmili.

**Ko e polokalama ki hono toe hoko mai ‘o e ngaahi nāunau mahu‘inga mo malu ki he ngaahi ‘api nofo‘anga´**

Ko e polokalama ko‘eni´ ‘oku ne faka‘atā mai ha tokoni pa‘anga ki he kakai kuo maumau pe tu‘usi ‘a e ngaahi nāunau mahu‘inga ki honau ‘api nofo‘anga ‘i ha fakatamaki fakaenatula (hangē ko e ‘uhila, kasa, vai pe fakatafe) pea ngaahi mo e me‘a ngāue ‘oku maumau. ‘Oku kau ‘i he malumalu ‘o e polokalama tokoni ko‘eni´ ‘a hono toe fakahoko ‘o e tefito‘i ngāue ‘e 4´ pea ko e totongi lahi taha ko e $200 ki he taha. Ko e totongi ki hono ngaahi ‘o e me‘a ngāue´ ‘oku a‘u fakakātoa ki he $4200.

**Fēfē ha‘o kole**

Ko e kole ki he ngaahi tokoni fakapa‘anga ‘i ‘olunga´ ‘e malava ke ke fakafonu ‘a e foomu kole tokoni´ ‘i he peesi vahaope´ ‘i he [www.communityrecovery.qld.gov.au](http://www.communityrecovery.qld.gov.au) pe ko ho‘o fetu‘utaki ki he Telefoni Fiema‘u Tokoni Fakavavevave ‘a e Komiuniti´ (Community Recovery Hotline) he fika telefoni ko e 1800 173 349 ‘e ‘i ai ‘a e ‘Ōfisa Ngāue Faifatongia ‘e tokoni atu ki hono fakafonu ho‘o kole tokoni ‘i he telefoni´ pe ‘ahia ‘a e Senitā Ngāue Tokoni ‘a e Komiuniti´ (Community Recovery Hub) kapau ‘oku kei faingamālie. Ki ha toe faka‘eke‘eke vakai ki he [www.qld.gov.au/communityrecovery](http://www.qld.gov.au/communityrecovery)